བྱེ་བྲག་ང་ཚོ་གནས་པའི་ཁོར་ཡུག་གི་ཁྱད་ཆོས་ནི།སྤྱིར་འཛམ་གླིང་གི་ས་ཆ་སོ་སོར་རང་རང་གི་ཁྱད་ཆོས་དང་དགེ་མཚན་ཁྱད་པར་ཅན་ཡོད་ཀྱང་།ཁྱད་པར་དུ་འཛམ་གླིང་ས་ཡི་རྩེ་མོར་རྒྱལ་མཚན་གྱི་ཏོག་ལྟར་མངོན་པར་མཐོ་བ།རི་བོ་ཧི་མ་ལ་ཡི་རི་བརྒྱུད།ཆུ་ཀླུང་ཆེན་པོ་རྨ་འབྲི་ཟླ་གསུམ་གྱི་འབྱུང་ཁུངས།མདོ་ཁམས་སྟོད་ཀྱི་ས་ཡི་ཐིག་ལེའམ་མདོ་དབུས་མཐོ་སྒང་གི་ས་ཆ་འདི་ནི།གནམ་ཨ་སྔོན་གཡའ་དག་ཅིང་གནམ་འཕང་མཐོ་བ།དགུང་ཉི་ཟླ་འོད་གསལ་ཞིང་བཀྲག་མདངས་ཆེ་བ།རི་མཐོ་ཞིང་ས་གཙང་བ།ཆུ་དྭངས་ཤིང་བཅུད་ཆེ་བ།རི་དྭགས་དང་གཡུང་དྭགས།གཅན་གཟན་དང་འདབ་ཆགས་སྣ་ཚོགས་ཀྱིས་ཕྱུག་པ།གསེར་དངུལ་ཟངས་ལྕགས་སོགས་རིན་ཐང་ཆེ་བའི་གཏེར་ཁ་དང་།རྩ་བ་དང་སྡོང་བུ།ལོ་མ་དང་མེ་ཏོག་འབྲས་བུ།ས་སྨན་ཆུ་སྨན།རྡོ་སྨན་སོགས་རྩ་ཆེན་སྨན་རྫས་བཅས་ཀྱིས་ས་འོག་ས་སྟེང་ཐམས་ཅད་གང་བ།དུས་བཞིའི་ཁྱད་ཆོས་གསལ་བས་རླུང་མཁྲིས་བད་ཀན་གསོག་ལྡང་ཞི་གསུམ་གྱི་ནུས་པ་ལྡན་པ།མཁའ་དབུགས་དྭངས་ཤིང་གཙང་བས་འགོ་བའི་ནད་རིགས་དཀོན་པ་སོགས་སྟེང་ལྷ་ཡུལ་གྱི་དགའ་ཚལ་དང་།འོག་ཀླུ་རྒྱལ་གྱི་ཕོ་བྲང་ལས་ཀྱང་ཁྱད་དུ་འཕགས་པའི་མི་ཡུལ་གྱི་ཞིང་ཁམས་ཤིག་ཡིན་ཏེ།སྟོད་འབྲོག་ས་ལ་རྩྭ་ཆུ་ལྷས་གསུམ་འཛོམས་པ།སྨད་རོང་ས་ལ་ས་གཞིས་མཁར་གསུམ་འཛོམས་པ།རིན་ཆེ་བའི་གསེར་དངུལ་དང་།འགང་ཆེན་གྱི་སྨན་རྫས་དང་།རྩ་ཆེན་གྱི་སྲོག་ཆགས་དང་།ཐ་ན་ཤ་མོང་དང་ཚོད་མ།གྲོ་མ་དང་ཚྭ་ལོ།ཚྭ་དང་བུལ་ཏོག་ཡན་ཆད་མཁོ་རྒུའི་ལོངས་སྤྱོད་ཐམས་ཅད།ས་འདི་ལ་གནས་པ་དང་།ས་འདི་ལས་འབྱུང་བའི་ཕྱིར་རང་རེའི་དཔལ་འབྱོར་གྱི་འབྱུང་ཁུངས་དང་།འཚོ་བའི་གཞི་རྟེན་ཡིན་པས་རང་རིགས་ཀྱི་མི་ཤེས་ཡོད་བསམ་ལྡན་རྣམས་ཀྱིས།དགོས་འདོད་ཀུན་འབྱུང་གི་ས་ཆ་ཞེས་པ་དང་།གཡང་ས་ནོར་བུ་འདྲ་བའམ།གཡང་ས་དྲིན་ཆེན་ཕ་མ་ཞེས་པའི་བསྔགས་བརྗོད་ཀྱི་སྙན་ཚིག་མ་ཎི་བགྲང་བགྲང་བྱེད་བཞིན་ཡིན་ལ།མངོན་པར་བརྗོད་པའི་བསྟན་བཅོས་ལས།གསེར་གྱི་ས་གཞི།ནོར་གྱི་བློ་གྲོས།ནོར་འཛིན།དབྱིག་འཛིན་ཞེས་ཆེ་བའི་མིང་གིས་བསྔགས་པའང་དངོས་གནས་སྒྲ་བཤད་འཇུག་གཉིས་ཀ་ཡོད་པའི་མིང་ཞིག་ཡིན་པར་སྙམ།མ་ཟད་འཛམ་གླིང་མི་རིགས་ཀུན་གྱིས་ཡིད་སྨོན་བྱེད་པའི་ཡུལ་ཁམས་ཤིག་ཡིན་པས་མཐོང་བ་ཀུན་སྨོན་གྱི་ཡུལ་ཞེས་གྲགས་པའང་དོན་དང་ལྡན་པ་ཁོ་ནའོ།།